รัฐบาล เตรียมจัดสรรที่ดินทำกินให้ราษฎรผู้ยากไร้ภาคตะวันออกเฉียงเหนือตอนล่าง 2  เกือบ 3,000 ไร่ และมอบป่าชุมชนเกือบ 8,000 ไร่
รัฐบาล เตรียมจัดสรรที่ดินทำกินให้ราษฎรผู้ยากไร้เข้าทำกินในรูปแบบสหกรณ์ในพื้นที่ภาคตะวันออกเฉียงเหนือตอนล่าง 2 รวม 2 พื้นที่ 1 จังหวัด เนื้อที่เกือบ 3,000 ไร่ และมอบป่าชุมชนใน 4 จังหวัด รวม 20 พื้นที่ เนื้อที่เกือบ 8,000 ไร่

พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวว่า การลงพื้นที่ภาคตะวันออกเฉียงเหนือตอนล่าง 2 ของพลเอก ประยุทธ์ จันทร์โอชา นายกรัฐมนตรี ได้กำหนดพื้นที่เป้าหมายการจัดที่ดินทำกินให้ชุมชนตามนโยบายรัฐบาลด้วยการออกหนังสืออนุญาตให้เข้าทำประโยชน์ หรืออยู่อาศัยใน 2 พื้นที่ รวม 1 จังหวัด เนื้อที่กว่า 2,979 ไร่ ประชาชนได้รับประโยชน์ 518 ราย รวม 734 แปลง แบ่งเป็น ป่าสงวนแห่งชาติป่าดงภูโหล่น จังหวัดอุบลราชธานี กว่า 1,459 ไร่ ประชาชนได้รับประโยชน์ 391 ราย รวม 585 แปลง และป่าสงวนแห่งชาติป่าบุณฑริก (บ้านโสกก่อ ตำบลห้วยข่า อำเภอบุณฑริก) จังหวัดอุบลราชธานี กว่า 1,520 ไร่ ประชาชนได้รับประโยชน์ 127 ราย รวม 149 แปลง ทั้งนี้ การจัดสรรที่ดินทำกินให้เข้าใช้ประโยชนย์จะช่วยให้ราษฎรสามารถอยู่อาศัยและทำกินในพื้นที่ของรัฐได้อย่างถูกต้องตามกฎหมาย ขณะเดียวกันชุมชนสามารถบริหารจัดการที่ดินให้เกิดประโยชน์สูงสุด มีการพัฒนาและส่งเสริมอาชีพเพื่อคุณภาพชีวิตที่ดีของราษฎร ที่สำคัญช่วยลดความขัดแย้งระหว่างรัฐและประชาชนเกี่ยวกับการใช้ทรัพยากรที่ดินด้วย

พร้อมกันนี้ ยังได้กำหนดพื้นที่รับมอบหนังสือแสดงโครงการป่าชุมชนรอบพื้นที่คณะกรรมการนโยบายที่ดินแห่งชาติ (คทช.) ใน 4 จังหวัด รวม 20 พื้นที่ รวมเนื้อที่กว่า 7,683 ไร่ คือ จังหวัดอุบลราชธานี กว่า 1,752 ไร่ จังหวัดศรีสะเกษ กว่า 1,586 ไร่ จังหวัดอำนาจเจริญ กว่า 1,977 ไร่ และจังหวัดยโสธร กว่า 2.368 ไร่ เพื่อให้ประชาชนสามารถเข้าทำประโยชน์ในพื้นที่อย่างถูกต้องตามกฎหมายและให้ชุมชนมีส่วนร่วมในการดูแลรักษาป่า